Franse polisievrou net buite Parys ontvoer en verkrag – praag.co.za
Sy was besig om in haar privaat voertuig huis toe te ry toe sy oorval is, met 'n papiersnyer aangehou en deur een van die mans verkrag is. Haar aanvaller en sy medepligtige verkeer steeds op vrye voet.
Die jong dame werk vir die munisipale polisie in die Val-de-Marne-departement wat aan dié van Parys grens. Donderdagaand was sy omstreeks agtuur op pad huis toe agter die stuurwiel van haar motor. Sy het egter nie meer haar uniform aangehad nie en was ook nie gewapen nie. Toe sy 'n sms ontvang, hou sy langs die nasionale pad stil om dit te lees.
Dit is toe dat twee "mans" – waarvan die ras en afkoms nie in die berig vermeld word nie – op 'n bromponie langs haar stilhou. Die bestuurder dreig haar met 'n papiersnyer. Sy oorhandig haar selfoon, maar dis nie genoeg nie. Sy word in haar eie motor weggery en op 'n leë erf agter 'n bos bome verkrag. Blykbaar word sy op die grond gedwing en sit die man eers 'n kondoom aan voor hy haar verkrag, terwyl sy vriend kywie hou.
Die verkragting het naby 'n groot supermark, die Carrefour in die voorstad Villejuif, plaasgevind.
Die twee verdagtes het daarna op die vlug geslaan. Blykbaar was haar aanvallers nie eens daarvan bewus dat sy 'n polisievrou is nie. Agterna het sy in haar motor geklim en by vriende gaan hulp soek, wat die ambulans ontbied het.
Die polisie ondersoek tans die saak.
Skrywer praagGepubliseer op 26 Junie 2017 26 Junie 2017 Kategorieë Internasionale nuus, NuusSleutelwoord Frankryk, misdaad, Parys, polisievrou, Verkragting, Villejuif